b"\n_START_ARTICLE_\nCer\xc3\xa0mica negra\n_START_PARAGRAPH_\nLa cer\xc3\xa0mica negra \xc3\xa9s l'obra de terrisseria que ha estat sotmesa a un especial proc\xc3\xa9s durant la cocci\xc3\xb3, i per aix\xc3\xb2 mostra una coloraci\xc3\xb3 negrosa o grisa fosca. En enriquir-se l'atmosfera del forn amb carboni i hidrogen, i amb abs\xc3\xa8ncia d'oxigen, es produeix una reacci\xc3\xb3 qu\xc3\xadmica que dona com a resultat l'enfosquiment del fang, que brunyit o polit despr\xc3\xa9s, encara presentar\xc3\xa0 tonalitats m\xc3\xa9s negres m\xc3\xa9s o menys brillants o intenses. A m\xc3\xa9s del canvi del color, les variacions qu\xc3\xadmiques del fang li donen una consist\xc3\xa8ncia i duresa m\xc3\xa9s semblant a la pedra, la qual cosa n'augmenta la durabilitat._NEWLINE_\xc3\x89s una t\xc3\xa8cnica primitiva: la terrissa negra apareix a \xc3\x80sia, Europa, Am\xc3\xa8rica i \xc3\x80frica amb peces o fragments datats ja abans del 1000\xc2\xa0ae.\n_START_SECTION_\nCer\xc3\xa0mica negra de l'edat de ferro\n_START_PARAGRAPH_\nUna de les m\xc3\xa9s estudiades \xc3\xa9s l'anomenada cer\xc3\xa0mica negra polida del nord de l'Imperi m\xc3\xa0uria, al sud d'\xc3\x80sia (entre el 700 i el 200\xc2\xa0ae), que succe\xc3\xad a la cultura de la terrissa grisa pintada (1200-600\xc2\xa0ae). Tamb\xc3\xa9 se'n pot citar la cultura de la cer\xc3\xa0mica negra i roja del subcontinent indi, datada d'entre el 1200-900 ae._NEWLINE__NEWLINE_A la fi del neol\xc3\xadtic es daten els exemples de cer\xc3\xa0mica de capes fines i polides en negre de la cultura de Longshan, estesa pel nord de la Xina i la vall del riu Iang-Ts\xc3\xa9.\n_START_SECTION_\nEn l'antiguitat cl\xc3\xa0ssica\n_START_PARAGRAPH_\nNo entren en aquesta classificaci\xc3\xb3 \xe2\x80\x93determinada pel proc\xc3\xa9s de cocci\xc3\xb3\xe2\x80\x93 grups de cer\xc3\xa0mica de l'antiga Gr\xc3\xa8cia com la cer\xc3\xa0mica de figures negres (amb decoraci\xc3\xb3 de figures en negre) o la cer\xc3\xa0mica policroma minoica de Kamares sobre fons pintat de negre. Tampoc s'hi inclou la terrissa vernissada o esmaltada en negre._NEWLINE_S'han conservat exemples de terrisseria negra, grisa o mixta. Un exemple d'aquesta darrera \xc3\xa9s la cer\xc3\xa0mica badariana d'aquesta cultura prehist\xc3\xb2rica de l'alt Egipte, amb un \xc3\xbas parcial del recurs d'asf\xc3\xadxia amb fum de determinades zones de l'obra d'argila. De tons negrosos o grisos \xc3\xa9s la cer\xc3\xa0mica caracter\xc3\xadstica d'Etr\xc3\xbaria, sobretot dels \xe2\x80\x9cbucchero\xe2\x80\x9d etruscs._NEWLINE_En l'\xc3\xa0mbit m\xc3\xa9s ampli del m\xc3\xb3n hel\xc2\xb7l\xc3\xa8nic i rom\xc3\xa0, s'hi pot incloure l'anomenada \xc2\xabterra nigra\xc2\xbb._NEWLINE__NEWLINE_En el nostre territori, cal esmentar la terrissa negra catalana, com els sellons o c\xc3\xa0ntirs de Verd\xc3\xba,[16] o la cer\xc3\xa0mica negra popular de Quart,[17] documentada ja al 1484 (la mateixa font tamb\xc3\xa9 esmenta documents semblants per a la producci\xc3\xb3 d'altres dues localitats gironines, La Bisbal, al 1511, i Breda, al 1583)._NEWLINE_A Portugal pot citar-se la cer\xc3\xa0mica negra de Bisalh\xc3\xa3es (al municipi de Vila Real), pel valor tradicional del qual fou inscrita el 2016 (11.COM) en la Llista del Patrimoni Cultural Immaterial._NEWLINE_La terrisseria tradicional mexicana \xc3\xa9s rica en exemples de cer\xc3\xa0mica negra o fang negre, com la produ\xc3\xafda a Oaxaca, o la d'estil Avenir de Mata Ortiz._NEWLINE_Altra zona amb abundants exemples de terrissa negra i grisa \xc3\xa9s el sud de continent americ\xc3\xa0 austral, amb importants manifestacions en les cultures d'her\xc3\xa8ncia calchaqu\xc3\xad i la seua recuperaci\xc3\xb3 de la terrisseria coropl\xc3\xa0stica de la prov\xc3\xadncia de C\xc3\xb3rdoba i la seua germana tucumana, a Argentina.\n_START_SECTION_\nRecerques\n_START_PARAGRAPH_\nEntre els ceram\xc3\xb2legs i etn\xc3\xb2grafs especialistes en l'estudi de la cer\xc3\xa0mica negra, la seua elaboraci\xc3\xb3, proc\xc3\xa9s i difusi\xc3\xb3, hi ha els alemanys Wulf K\xc3\xb6pke i Ilse Sch\xc3\xbctz, i l'investigador Jos\xc3\xa9 Manuel Feito, fundador del Museu de Cer\xc3\xa0mica Negra d'Avil\xc3\xa9s (Ast\xc3\xbaries)."